Finansminister Bjarne Corydon (S) har stået stejlt på, at der ikke var et dansk alternativ til den amerikanske investeringsbank Goldman Sachs investeringer i statens energiselskab, DONG Energy. Men det er ikke korrekt, siger unavngivne kilder tæt på forhandlingerne til Information.

Ifølge kilderne, som ikke ønsker at fremgå ved navns nævnelse i Informations artikel, afgav også PensionDanmark et bud – der målt i pris per aktie ifølge kilderne var højere end amerikanernes.

Den oplysning ønsker administrerende direktør i PensionDanmark, Torben Möger Pedersen, ikke at bekræfte.

»Det har jeg ingen kommentarer til,« siger han kort og godt til Information.

Ikke desto mindre vil formand for Dansk Folkeparti, Kristian Thulesen Dahl (DF) nu have en forklaring fra Bjarne Corydon.

»Der er mange mystiske ting omkring salget af Dong. Men tingene må frem i lyset, inden Folketingets Finansudvalg skal færdigbehandle sagen!« skriver han på Facebook, hvor han også skriver:

»Finansministeren må fortælle offentligheden og dermed også Folketinget, om det er rigtigt!«

Ifølge Finansministeriet skal aftalen med Goldman Sachs vedtages torsdag i næste uge.

Enhedslisten har meldt ud, at partiet vil forsøge at forhale processen, og Dansk Folkeparti kræver ifølge Politiken altså både svar på oplysningerne fra de anonyme kilder, men også ændringer i salgsaftalen. Partiet er en del af den forligskreds, der har sat rammerne for salget af DONG Energy, og har derfor vetoret.

»Vi kan ikke umiddelbart stemme for aftalen,« siger Dansk Folkepartis finansordfører René Christensen (DF) til Politiken.

Dansk Folkeparti vil blandt andet ikke gå med til, at Goldman Sachs får en udvidet mindretalsbeskyttelse, der giver banken vetoret i forhold til udskiftning af DONG Energys finansdirektør og administrerende direktør.

Socialdemokraternes finansordfører Jesper Petersen (S) afviser Dansk Folkepartis ønske om ændringer.

»Der er lavet en aftale, som også Dansk Folkeparti har sagt ja til. Ændringer er ikke en option,« siger han til Politiken.